Diari Oficial de la Generalitat Valenciana


Sumari del DOGV 3804, del 31-07-2000 (2000/6172)

RESOLUCIÓ de 12 de juliol de 2000, del conseller de Justícia i Administracions Públiques, per la qual es disposa l'obertura del període d'informació pública sobre la creació del Col·legi Oficial de Publicitaris de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3804

Data del DOGV
:   31-07-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/6172


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 12 de juliol de 2000, del conseller de Justícia i Administracions Públiques, per la qual es disposa l'obertura del període d'informació pública sobre la creació del Col·legi Oficial de Publicitaris de la Comunitat Valenciana. [2000/Q6172]
  
La Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, disposa en l'article 7 que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat, amb l'audiència prèvia dels col·legis professionals que puguen estar afectats.
  
L'Associació Professional de Publicitaris de la Comunitat Valenciana, la qual agrupa en aquest àmbit territorial un col·lectiu nombrós d'agències i professionals de la publicitat i relacions públiques, va acordar facultar i ratificar totes les actuacions que es dugueren a terme per la seua Junta Directiva per tal de crear el Col·legi Oficial de Publicitaris de la Comunitat Valenciana i, en compliment d'aquest acord, s'ha formalitzat davant dels òrgans competents de la Generalitat Valenciana la petició corresponent de creació en l'àmbit d'aquesta comunitat.
  
Amb la formalització de la petició per part de l'esmentada associació professional, va aportar-se l'informe justificatiu de l'oportunitat i conveniència de la creació del col·legi, l'informe relatiu a la regulació específica de la publicitat, el certificat de l'encarregat de l'Oficina del Depòsit dels Estatuts de l'associació promotora i els certificats necessaris dels òrgans de govern d'aquesta, relatius a l'acord adoptat referit a la petició de creació del col·legi.
  
De conformitat amb el que disposa l'article 6 de la citada Llei 6/1997, de 4 de desembre, per Acord del Govern Valencià, adoptat en la reunió de 27 de juny de 2000, s'ha acordat iniciar el corresponent procediment, i procedir a l'elaboració de l'Avantprojecte de Llei de Creació del Col·legi Oficial de Publicitaris de la Comunitat Valenciana, que s'inclou com annex a aquesta resolució.
  
Per tot el susdit, fent ús de les competències atribuïdes pel Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, resolc:
  
Primer
  
Sotmetre a informació pública per un termini de 30 dies l'Avantprojecte de Llei de Creació del Col·legi Oficial de Publicitaris de la Comunitat Valenciana, per tal que els titulars de drets o interessos legítims, individuals o col·lectius, afectats per la creació de l'esmentat col·legi formulen les al·legacions que estimen pertinents.
  
Segon
  
Les al·legacions a què fa referència l'apartat anterior s'hauran de presentar al Registre General d'aquesta conselleria, siti al carrer de l'Historiador Chabàs, número 2, de València 46795, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 12 de juliol de 2000.- El conseller de Justícia i Administracions Públiques: Carlos González Cepeda.
  
ANNEX
  
Avantprojecte de Llei de Creació del Col·legi Oficial de Publicitaris de la Comunitat Valenciana
  
PREÀMBUL
  
L'activitat de la publicitat i les relacions públiques, des de fa anys, té una incidència creixent en l'àmbit de l'economia, el món de la comunicació, fet que acredita el seu valor creatiu i generador de recursos i de riquesa en la societat actual.
  
Igualment, aquesta activitat té importants repercussions en l'àmbit dels drets dels particulars i usuaris dels productes i serveis que són objecte de publicitat, els quals han merescut un tractament diferenciat i específic en l'ordenament jurídic, entre altres, per la Llei 34/1988, d'11 de novembre, General de Publicitat, i la Llei 26/1984, General per a la Defensa dels Consumidors i Usuaris, ambdues en compliment dels mandats continguts en els articles 20.1.d i 51 de la Constitució, com a dret dels ciutadans a rebre lliurement informació veraç per qualsevol mitjà de difusió i com a garantia en la defensa dels consumidors i usuaris.
  
Finalment, en allò que afecta a la titulació i els requisits de la professió de publicitari, el Reial Decret 1.386/1991, de 30 d'agost, va crear el títol de llicenciat en publicitat i relacions públiques, a través del qual s'obté el reconeixement oficial i exprés com a professió titulada.
  
L'Associació Professional de Publicitaris de la Comunitat Valenciana, que agrupa en aquest àmbit territorial a un col·lectiu nombrós d'agències i professionals de la publicitat i relacions públiques, va acordar facultar i ratificar totes les actuacions que es dugueren a terme per la Junta Directiva per tal de crear el Col·legi Oficial de Publicitaris de la Comunitat Valenciana i, en compliment d'aquest acord, ha formalitzat davant dels òrgans competents de la Generalitat Valenciana la corresponent petició de creació en l'àmbit d'aquesta comunitat.
  
Amb la formalització de la petició per part de l'esmentada associació professional, va aportar-se l'informe justificatiu de l'oportunitat i la conveniència de la creació del col·legi, l'informe relatiu a la regulació específica de la publicitat, el certificat de l'encarregat de l'Oficina del Depòsit dels Estatuts de l'associació promotora, i els certificats necessaris dels òrgans de govern d'aquesta relatius a l'acord adoptat referit a la petició de creació del col·legi.
  
La Constitució espanyola, en l'article 149.1.18, reserva a l'estat la competència sobre les Bases del Règim Jurídic de les Administracions Públiques; i l'article 36 estableix que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria dictada per l'estat, està recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, i la Llei 7/1997, de 14 d'abril, sobre Sòl i Col·legis Professionals.
  
D'altra banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana la competència exclusiva en matèria de col·legis professionals i l'exercici de les professions titulades, sense perjuí del que disposen els articles 36 i 139 de la Constitució.
  
Fent ús d'aquestes competències va promulgar-se la Llei 6/1997, de 4 de desembre, de Consells i Col·legis Professionals de la Comunitat Valenciana, l'article 7.1 de la qual disposa que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat, amb l'audiència prèvia dels col·legis professionals existents que puguen estar afectats.
  
Les consideracions exposades, respecte a la incidència creixent de la publicitat en l'àmbit de l'economia i en el món de la comunicació, la possible repercussió en l'esfera dels drets constitucionals dels ciutadans i l'existència d'una titulació oficial del professional dedicat a aquesta activitat, esdevenen raons que justifiquen l'interés públic en la creació del col·legi professional, per tal que aquesta activitat siga exercida per persones amb una preparació específica o amb dilatada experiència professional, les quals vetlaran per l'ètica i la deontologia de l'exercici professional, orientades a una pràctica de la publicitat adequada a l'especial protecció que l'ordenament jurídic li concedeix.
  
Article 1. Creació
  
Es crea el Col·legi Oficial de Publicitaris de la Comunitat Valenciana com a corporació de dret públic amb personalitat jurídica pròpia i plena capacitat per al compliment de les seues finalitats.
  
Article 2. Àmbit territorial
  
L'àmbit territorial d'aquest col·legi professional és el de la Comunitat Valenciana.
  
Article 3. Àmbit personal
  
El Col·legi Oficial de Publicitaris de la Comunitat Valenciana, agrupa els professionals de la publicitat que tenen la titulació de llicenciats en Publicitat i Relacions Públiques, establit en el Reial Decret 1386/1991, de 30 d'agost, o en qualsevol altra disposició general que ho regule. La integració ha de realitzar-se d'acord amb les lleis reguladores dels col·legis professionals.
  
DISPOSICIONS TRANSITÒRIES
  
Primera
  
Transitòriament durant el termini de dos anys des de l'entrada en vigor de la present llei, podran sol·licitar la incorporació al col·legi aquells professionals que, sense estar en possessió de la titulació a què fa referència l'article 3, acrediten l'exercici professional com publicitari de forma professional i habitual.
  
Segona
  
L'Associació Professional de Publicitaris de la Comunitat Valenciana, en el termini de sis mesos des de l'entrada en vigor d'aquesta llei, aprovarà uns estatuts provisionals del Col·legi Oficial de Publicitaris de la Comunitat Valenciana, en els quals quede regulada la convocatòria i el funcionament de l'Assemblea Col·legial Constituent, de la qual formaran part tots els professionals inscrits en el cens de publicitaris que exerceixen a la Comunitat Valenciana. La convocatòria es publicarà en el Diari Oficial de la Generalitat Valenciana.
  
Tercera
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Publicitaris de la Comunitat Valenciana i elegirà els membres dels òrgans col·legials de govern.
  
2. L'acta de l'Assemblea Constituent serà remesa a la Conselleria de Justícia i Administracions Públiques o al departament competent en matèria de col·legis professionals i inclourà la composició dels seus òrgans de govern i els estatuts del col·legi, per tal que verifique la seua legalitat i la conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
Única
  
Aquesta llei vigirà el mateix dia de la seua publicació en el Diari Oficial de la Generalitat Valenciana.